作者：无名氏
词牌/韵律：十二时・忆少年

paragraphs: 享嘉会，万宇欢康。
圣化迈陶唐。
元符锡命，天鉴昭彰。
徽号奉琳房。
陈缛礼、献岁惟良。
耀旗章。
翠辇驻仙乡。
睿意极齐庄。
仙衣渥采，玉册共荧煌。
荐芬芳。
飚驭降灵场。
回云罕，尊祖趋仙宇，金石韵锵洋。
聿朝清庙，躬奠瑶觞。
报本国之阳。
执笾豆、列侍貂珰。
对穹苍。
洪恩霈夷夏，大庆浃家邦。
垂衣紫极，圣寿保遐昌。
集祺祥。
地久与天长。